Hy ken jou Naam 4 – Liplekker
Blye Versekering vir 23 Mei 2019
Tema: Hy ken jou Naam 4
Jer 1:5 Voordat Ek jou in die moederskoot gevorm het, het Ek jou geken;
****Het jy al ooit intens oor hierdie woorde nagedink. Voordat jou Mamma bevrug is, sê die HERE het Hy JOU geken. Hoe groot is dit net nie. Jy was nog niks toe ken Hy jou naam. Dan sê die woord Hy ken nie net jou naam nie Hy weet elke tree wat jy gee, Hy ken jou gedagtes. Voordat jy 'n woord sê weet Hy daarvan…. dis werklik te groot om te begryp
Ps 139:2 U ken my sit en my opstaan; U verstaan van ver my gedagte. v3 U deurvors my gaan en my lê, en U is met al my weë goed bekend. v4 Want daar is nog geen woord op my tong nie—of U, HERE, U ken dit geheel en al. v5 U sluit my in van agter en van voor, en U lê u hand op my. v6 Om dit te begryp, is te wonderbaar vir my, te hoog: ek kan daar nie by nie.
****Ek het verskeie gebedsversoek van mense gekry waar hulle eerder in die donkerte wil wegkruip dinge is net teveel. Dan sê Dawid by Hom is die donkerste donker soos die lig .
Ps. 139:11 En as ek sê: Mag tog net die duisternis my oorval en die lig nag wees tot my beskutting, V12 dan is selfs die duisternis vir U nie donker nie, en die nag gee lig soos die dag, die duisternis is soos die lig. v13 Want U het my niere gevorm, my in my moeder se skoot geweef. v14 Ek loof U, omdat ek so vreeslik wonderbaar is; wonderbaar is u werke! En my siel weet dit alte goed.
**** Nou wil ek ernstig vir elkeen sê as ons nie nou hierdie toetsies kan deurstaan nie, sê my op wie moet God reken wanneer die dae van benoudheid kom. Is ek en jy saam met die wat klaagliedere sing elke dag. Dis tyd om op te staan en te sê, aan Hom wat jou naam ken
Ps_31:14 (31:15) Maar ék vertrou op U, o HERE! Ek sê: U is my God.
Onse Vader, soos Dawid kan ons sê wonderbaar is U werke nè my siel weet dit alte goed. Laat ons elkeen opnuut besef om soos die wegloop seun te sê: Ek sal opstaan en na my Vader gaan. Baie dankie dat U ons elkeen se donkerte lig maak want in U teenwoordigheid kan donkerte nie bestaan nie. Ek bid spesiaal vanmôre vir elkeen onder die letter M. My Vader U ken hulle elkeen se naam. U ken hulle sit en hulle opstaan. Voorsien kragtig vandag in hulle elkeen se besondere behoefte volgens U wil. In Jesus se Naam. Amen.